Organizatorul ROVINHUD îți spune cum poți bea vin în timp ce ajuți persoanele cu dizabilități

Singurul eveniment din țară care îmbină vinul cu umanitarismul începe mâine la Hotel Timișoara.

Zoltán în 2017, la fel de zâmbăreț, dar în costum de om serios. Toate imaginile sunt via ROVINHUD.

Zoltán Szövérdfi-Szép e un tip vesel. Înalt și cu cărare, n-ai cum să rămâi supărat în preajma lui, la cât zâmbește. Îl întâlnesc la Reciproc. Deși urmează să discutăm despre vinuri și persoane cu dizabilități, apucăm o bere fiecare și ne punem la masă.

Împreună cu o mână de voluntari, el organizează ROVINHUD, un festival de vin cu experți mondiali care te învață cum să-ți cumperi vinul potrivit din magazin. Banii pe care îi lași la intrare vor ajuta cinci persoane cu nevoi speciale să trăiască o viață normală, afară din circuitul instituțional de stat.

„Anul acesta vom avea 36 de expozanți de vin și 12 masterclassuri, ceea ce înseamnă că sâmbătă după-masă vizitatorii vor alege dintre masterclassurile organizate în paralel. Bineînțeles, aceasta se traduce în mai multă muncă pentru noi, însă dorim să oferim fiecăruia posibilitatea de a alege cele mai interesante subiecte, în funcție de interesele personale”, anunță organizatorii pe site.

În primul rând, clarificăm termenii. Master of Wine (MW) e cea mai mare distincție în lumea cunoscătorilor de vin. Master Somelierii (MS) sunt cei care asortează vinurile pentru meniurile restaurantelor, iar tricoul cu #winelover pe care îl poartă e rezultatul unei alte acțiuni umanitare, una care lupta împotriva cancerului.

Imagine de la ediția 2016.

in.TM: Să începem cu istoricul premergător ROVINHUD.

Zoltán Szövérdfi-Szép: Rădăcinile sale sunt din 2011. Am urmat cursurile Wine & Spirit Education Trust la Budapesta. M-am întors acasă și m-am gândit ce vreau să dau înapoi comunității, din ce am învățat. Am început să fac degustări de vin și cursuri de inițiere. Mai apoi, ele au devenit evenimente caritabile.

Cine a fost primul beneficiar al acestor evenimente?

Pavel, un băiat cu autism. L-am întâlnit întâi pe tatăl lui. Îmi spunea că mai are nevoie de bani pentru terapie, așa că ne-am propus să strângem două zeci de oameni, iar fiecare să dea 50 de lei. Astfel, am strâns o mie de lei, cât mai era necesar pentru opt ore de terapie. Încet-încet, timp de un an, am ajuns și la patru mii de lei. Dintr-un copil care nu reacționa când îl strigai pe nume, Pavel a ajuns să fie la școala de masă, să recite poezii și să învețe bine.

OK, ne apropiem de trecutul mai recent. Cum a apărut denumirea?

Am început să scriu un blog. Era despre vinurile românești, în maghiară. Și despre cele ungurești, în română. Când am căutat numele blogului, atunci a venit „ro” și „hu”, „vin” — din instinct, între ele, și ca să nu fie neterminat am adăugat un „d”. Pe de o parte, sună bine. Pe de alta, e și acea susținere de care au nevoie unii. Așa a apărut „ROVINHUD”. În jurul său, au apărut două categorii de oameni: pasionații de vin, care au întâlnit problemele sociale cu care se confruntă unii; dar și oamenii care voiau să ajute copiii și au devenit pasionați de vin, cum e și tatăl lui Pavel.

Jancis Robinson (MoW) la ROVINHUD 2014.

Când s-a organizat primul ROVINHUD Wine show și cum a fost?

În 2014, pentru că după trei ani a crescut comunitatea iubitorilor de vin. Am zis să facem un târg de vinuri cum nu mai exista în România. Asta pentru că, din start, noi am fost cei care selectăm expozanții, spre deosebire de celelalte târguri de vinuri. Din cauza asta, la foarte multe dintre ele găseai vinuri defecte sau kitschoase.

„Dacă o persoană are dizabilități, are și abilități. Dacă reușim să le găsim, atunci putem pune în valoare persoana respectivă.”

Din start am țintit către experți de talie mondială pentru masterclass-uri. Am invitat-o pe doamna Jancis Robinson, Master of Wine și consultanta Reginei Angliei în materie de vin. Când i-am spus prin email de ce e important evenimentul nostru, a acceptat invitația și chiar a venit pro-bono. Partea frumoasă e că a scris și un articol pe Financial Times despre noi. Trebuie să plătești ca să-l citești, dar a pus și o variantă mai scurtă și gratuită pe blogul ei.

Am înțeles că de-atunci majoritatea maeștrilor vin pro bono.

Până acum, niciun vorbitor nu ne-a cerut onorariul, deși vorbim de sume de mii de euro. Asta pentru că sunt atât de încântați de autenticitatea evenimentului încât nici prin gând nu le trece să ne ceară bani. Iar asta ne este de mare ajutor, că-i putem invita pe cei mai buni din lume. Deja avem o parte din invitați confirmați pentru anul viitor.

Cum este organizat?

Evenimentul e proiectul meu. Dar e conceput după chipul și asemănarea noastră, cu voluntari care au dizabilități. Ei sunt membri ai Asociației non-profit Ceva De Spus. În această ONG există 40 de membri, din care activi sunt vreo 15–20. Are doi președinți, unul cu o dizabilitate fizică, iar altul cu una intelectuală. Organizația asta fondată în 2010 se luptă atât la nivel local, cât și național. Pentru eveniment, mai vin încă 15 voluntari, care ne sunt prieteni de mult timp.

Wine Show-ul ăsta e un eveniment de caritate, deschis oricui. Imagine de la ediția 2015.

Cine beneficiază de acțiunea umanitară?

În primul an, am avut un profit de 10.000€ pentru un microbuz accesibil persoanelor cu handicap locomotor. Într-o zi, m-a sunat o doamnă și m-a întrebat câți bani ne mai lipsesc pentru microbuz. I-am răspuns că încă 10.000€. A zis că „bine”, iar până vineri ne-a virat banii, dar a dorit să-și păstreze anonimatul. Atunci ne-am dat seama că suntem pe drumul cel bun.

Profitul de anul acesta al ROVINHUD va fi folosit pentru a scoate cinci oameni din instituții. Anul viitor, sperăm ca aceste cinci persoane să beneficieze de locuire sprijinită în două apartamente din oraș. Ce ne dorim este ca acești oameni să locuiască independent, să ia decizii și să trăiască la fel ca oricare din noi.

Guvernul îi desconsideră. Crede că menirea lui e să-i închidă undeva unde să le dea cazare, masă și-atât. Dar asta înseamnă că oamenii ăștia n-au nici cel mai mic drept de decizie asupra vieții lor. Cu o rândunică nu se face primăvară, dar începem cu cinci.

Pe tine care masterclass de-anul ăsta te entuziasmează cel mai tare?

Mă entuziasmează toate cele 12 masterclass-uri, că eu am făcut programul. Încercăm să satisfacem toate gusturile. Personal, m-ai întrebat de tricoul cu #winelover — ei bine, Luiz Alberto, fondatorul ideii, va prezenta „Vinuri cu personalitate”.

Imagine de la ediția 2015.

Caroline Gilby (MW) va prezenta vinuri din România, Bulgaria și Moldova. Ea a publicat recent o carte despre aceste trei țări, și este MW cel mai cunoscător al României. Tokaj (Ungaria) e o regiune care mi-e dragă. De-acolo vor veni trei crame, care vor prezenta vinuri dulci, numai bune pentru desert sau ficat de rață sau gâscă. În rest, deja avem ateliere la care s-au cumpărat toate locurile. Iar la cele care mai sunt disponibile, îi invit pe cititori să-și rezerve unul pe site.

Zi-mi o poveste pe care ți-o amintești cu drag de la edițiile precedente.

Am avut neplăcerea înainte ca o sticlă de vin italian să fie încă la vamă, deși începuse wine show-ul. Și atunci nu s-a mai degustat. De ce?

„Vinul e dilău, e ca omul. Dacă e stresat, nu poți discuta cu el. Îi trebuiesc câteva zile să se liniștească, după transport.”

Acum, însă, avem totul pregătit. Inclusiv cele patruzeci de frapierele și scuipătorile primite ca sponsorizare de la Pulltex. Noi recomandăm tuturor să le folosească. Asta pentru ca să se poată bucura de cât mai multe vinuri probate!

ROVINHUD începe mâine, 16 noiembrie. Accesul la degustări costă 50 de lei vineri, iar sâmbătă sau duminică, 70 de lei. Masterclass-urile îți iau 50–100 de lei și îți oferă cunoștințe de bază în funcție de vinul care te interesează, de la niște oameni care chiar se pricep la vinuri.